
TRABALLO FIN DE ESTUDOS

Guía básica




O Traballo de Fin de Estudos (TFE) constitúe o último chanzo no proceso formativo das ensinanzas superiores de arte dramática. Implica a presentación dun traballo a través do cal o alumnado debe demostrar que posúe as competencias asociadas ao Título de Grao en Ensinanzas Artísticas Superiores de Arte Dramática na especialidade correspondente.

O TFE poderá ter as seguintes orientacións, en función da especialidade que curse o alumnado matriculado:

1. Dirección escénica e Dramaturxia
2. Escenografía
3. Interpretación

As pautas para o desenvolvemento do TFE están recollidas no artigo 36 da Orde do 21 de novembro de 2016, que indica ao respecto:

· TFE da especialidade de Dirección escénica e dramaturxia: Elaboración e posterior presentación e defensa, diante dun tribunal, dun traballo práctico de carácter escénico, coa correspondente memoria, que permita unha demostración empírica de ter adquirido as competencias transversais, xerais e específicas da titulación e do itinerario. A duración e características deste establecerase en función dos criterios elaborados polo departamento e tendo en conta os medios dispoñibles no centro.
· TFE da especialidade de Escenografía: Elaboración, e posterior presentación e defensa, diante dun tribunal, dun proxecto escenográfico, coa correspondente memoria, que permita unha demostración empírica de ter adquirido as competencias transversais, xerais e específicas da titulación e do itinerario. As características deste estableceranse en función dos criterios elaborados polo departamento e tendo en conta os medios dispoñibles no centro.
· TFE da especialidade de Interpretación: Elaboración e posterior presentación e defensa, diante dun tribunal, dun traballo práctico de carácter escénico, coa correspondente memoria, que permita unha demostración empírica de ter adquirido as competencias transversais, xerais e específicas da titulación e do itinerario. A duración e características deste establecerase en función dos criterios elaborados polo departamento e tendo en conta os medios dispoñibles no centro.

Atendendo ao perfil académico propio de cada alumna/o, e sempre que medie unha solicitude debidamente xustificada, a Comisión de Coordinación Pedagóxica poderá autorizar a elaboración de traballos de investigación ou cunha orientación pedagóxica.

· TFE cunha orientación investigadora: Debe estar relacionado con disciplinas de formación básica ou obrigatorias cursadas polo/a alumno/a ao longo dos seus estudos, e deberá ter unha extensión mínima de cen páxinas.
· TFE cunha orientación pedagóxica: O traballo abordará cuestións teóricas, metodolóxicas ou prácticas vinculadas coa educación teatral ou desenvolverá propostas e/ou materiais didácticos específicos para acadar as finalidades e obxectivos propios de calquera modalidade de educación teatral, e deberá ter unha extensión mínima de cen páxinas.

A supervisión e tutela deses traballos poderá asignarse ao profesorado de todo o centro, con independencia do departamento ao que estean adscritos.

Programación anual

As pautas de avaliación dos TFE están recollidas nas programacións anuais, que trasladará o profesorado titor ao alumnado, estarán a disposición do alumnado nos departamentos didácticos e na xefatura de estudos e serán publicadas na páxina web da ESADg. 

Matrícula

O alumnado matricularase no TFE ao comezo do ano académico correspondente. Excepcionalmente, a xefatura de estudos do centro poderá autorizar a matrícula no TFE ao alumnado con disciplinas pendentes, sempre que a suma dos créditos asociados a estas non sexa superior a 15.

Inscrición

O alumnado do TFE deberá propoñerlle ao departamento da especialidade que estea cursando, nos prazos que para cada curso escolar se determinen desde a Comisión de Coordinación Pedagóxica, e achegando a documentación necesaria, o traballo ou tema concreto que pretende desenvolver. O departamento, vistas as propostas do alumnado, proporá á xefatura de estudos a asignación de titor/a, e determinará a idoneidade do proxecto presentado en función dos requisitos exixibles. De non considerarse idónea a proposta formulada, a/o alumna/o deberá aceptar os cambios propostos polo/a titor/a, ou formular unha nova proposta, no prazo sinalado polo departamento. As solicitudes de TFE que impliquen a realización de traballos de investigación ou cunha orientación pedagóxica serán derivados polo departamento, co correspondente informe, á Comisión de Coordinación Pedagóxica, para a súa avaliación e autorización, se proceder.

Realización

Unha vez asignados os/as titores/as de cada traballo, o alumnado procede ao seu desenvolvemento e realización. O/A titor/a é a persoa responsable do seguimento do traballo en curso, mediante o establecemento de xuntanzas periódicas onde se analice o seu desenvolvemento.

Presentación e defensa

No mes de xuño e/ou xullo, segundo o calendario aprobado pola CCP, procederase á presentación e defensa do TFE, que terá lugar en dous días, dos cales o primeiro se dedicará á presentación pública do traballo. No segundo día terá lugar a defensa pública do traballo diante do Tribunal. Nese momento, o/a alumno/a fará a presentación e defensa da Memoria do TFE, que tivo que ser enviada ao Tribunal cunha antelación mínima de sete días.

Avaliación 

Unha vez rematado o acto de defensa do TFE, o Tribunal emite un acta única, elaborada a partir das actas individuais de cada unha das persoas integrantes do tribunal. 

Convocatorias

O alumnado matriculado no TFE disporá de dúas convocatorias, ordinaria e extraordinaria respectivamente, para a superación desta disciplina. O alumnado que non supere ou non presente o TFE no curso escolar en que finaliza os estudos, terá dereito a utilizar as convocatorias correspondentes durante o primeiro cuadrimestre do seguinte ano académico.

